Daniel Aranguren Mendizabal

Daniel Eugenio Aranguren Mendizabal, Goitar izengoitiaz ere ezaguna, (Legazpi, 1905 – Santa Clara, 1981) gipuzkoar politikari jelkidea izan zen. Legazpiko alkatea izan zen 1931tik 1933ra. Gerra Zibila zela eta erbestera jo zuen Kubara.

 Bizitza 
Legazpiko Erraizabal baserrian jaio zen 1905ean. Bost anai-arreba zituen: Juan, Pedro, Bernabe, Inozentzio eta Maria.

Emigratu aurretik, kontulari lanetan aritu zen Patrizio Etxeberriaren lantegian. 1931ko apirilaren 5ean, 26 urte zituela, Legazpiko alkate hautatu zuten. Apirilaren 17an kargua hartu zuen. Garai hartako Euskal Herriko alkaterik gazteena bihurtu zen.

1934ko irailaren 20an Emilia Etxeberria Murgiondo mutiloarrarekin ezkondu zen Legazpiko parrokian. Bost seme-alaba izan zituzten: Libe, Begoña, Antonieta, Daniel eta Emilio. Horietako zaharrena Euskal Herrian jaio zen eta besteak Kuban.

Gerra hasi baino lehen, hainbat artikulu argitaratu zituen Argia aldizkarian, Goitar izengoitia erabiliz.

1936an erbestera jo zuen Donibane Lohizunera eta gero Kubara, han anaia bat baitzuen. Hara iritsita, Eusko Jaurlaritzaren Santiagoko kontsul izendatu zuten, dokumentuak lor zitzan. Emigratu ondoren, nekazaritza edo abeltzaintza negozioetan aritu zen. 1940an haren emaztea eta alaba zaharrena ere Kubara iritsi ziren.

1942an, 1946an eta 1954an Habanara joan zen emaztearekin batera Jose Antonio Agirre lehendakariarekin topatzera. 1950ean, ama hil zitzaionean, Euskal Herrira joan zen baimen berezi batekin.

Aneurisma batek jota hil zen Kuban 1981ean, 76 urte zituela. 

2015ean haren semeak Euskal Herria bisitatu zuen eta harrera ofiziala egin zioten Legazpiko udaletxean. Koldobike Olabide alkateak aita alkate kargurako izendatzeko aktaren kopia bat eman zion.

 Erreferentziak 

 Kanpo estekak 

Kategoria:Legazpiarrak
Kategoria:Legazpiko alkateak
Kategoria:Jelkideak
Kategoria:Kontulariak
Kategoria:Euskal Herriko frankismoaren erbesteratuak
Kategoria:Euskal kubatarrak
Kategoria:Gaixotasun kardiobaskularrek hildakoak